<classify> ORODHA ya watumishi 44 wa Halmashauri ya Wilaya ya Ukerewe mkoani Mwanza waliotajwa kuhusika katika matumizi mabaya ya fedha za serikali Sh bilioni 3.4 kwenye ripoti ya ukaguzi uliofanywa na Mkaguzi na Mdhibiti Mkuu wa Hesabu za Serikali CAG, imekabidhiwa kwa Taasisi ya Kuzuia na Kupambana na Rushwa Takukuru kwa hatua za kisheria.Mkuu wa Mkoa wa Mwanza, John Mongella, alikabidhi orodha ya majina hayo kwa Kamanda wa Takukuru Wilaya ya Ukerewe, Seleman Mtunda, katika kikao cha Baraza la Madiwani cha kujadili na kujibu hoja za CAG kwa kipindi cha mwaka 20172018.Ukaguzi huo maalumu wa CAG uliofanyika mwaka 2018 baada ya Waziri Mkuu, Kassim Majaliwa, kufanya ziara ya siku moja wilayani Ukerewe na kuagiza ufanyike kwa sababu ya kutoridhishwa na matumizi ya fedha za serikali kwa kipindi cha miaka mitatu iliyopita.Mongella alisema tangu halmashauri hiyo ikabidhiwe ripoti hiyo mwanzoni mwa mwaka huu, imeshindwa kujibu hoja hizo hivyo ameamua suala hilo kulikabidhi Takukuru kwa hatua zaidi za kisheria.Ndugu zangu tusilaumiane kwa sababu mmepewa muda wa kutosha kutoa uthibitisho wa matumizi ya fedha hizo lakini majibu yenu hayaridhishi, hivyo kamanda Takukuru Ukerewe nakupa siku mbili usiingie ofisini kaeni sehemu tulivu pitia ripoti hiyo na yeyote atakayethibitika kuhusika na ubadhirifu huo achukuliwe hatua za kisheria, alisema.Katika hatua nyingine, Baraza la Madiwani la Ukerewe linaendelea kupitia na kujibu hoja 111 za CAG za ripoti ya ukaguzi ya mwaka 20172018 ambazo zimesababisha halmashauri ya wilaya hiyo kupata hati yenye mashaka kwa kipindi cha miaka minne mfululizo.Akifungua kikao hicho, Mongella alisema hakuna sababu ya halmashauri hiyo kushindwa kulipa madeni ikiwamo posho ya madaraka ya madiwani kwa miezi minane mfululizo wakati fedha nyingi ikitumika vibaya.Kauli ya RC Mongella ilitokana na ombi lililotolewa kwake na Diwani wa Kata ya Bukanda, Wilbrod Mbando, akimtaka kuingilia kati ili walipwe stahiki zao kwasababu wamepokea notisi ya benki ya siku 30 kwa madiwani wanaodaiwa marejesho ya mikopo walipe vinginevyo watataifishwa mali zao.Mwakilishi wa CAG mkoa wa Mwanza, Michail Mganga, alisema hoja hizo 111 zimejitokeza baada kukosa viambatanisho kwenye matumizi mbalimbali kwa kipindi cha mwaka 20172018.Alitaja baadhi matumizi ya fedha yasiyo na uthibitisho ni malipo ya akaunti ya amana Sh milioni 277 pamoja na Sh milioni 497, huku Sh bilioni 1.6 zikitumika bila ridhaa ya mamlaka husika.Mkurugenzi Mtendaji wa Halmashauri ya Wilaya ya Ukerewe, Ester Chaula, alisema wakati juhudi zinafanyika kujibu hoja za CAG zikiwamo za muda mrefu ili kuondoa changamoto hiyo, tatizo la kushindwa kulipa madeni kwa wakati linasababishwa na upungufu wa fedha hivyo kushindwa kukidhi kigezo cha bajeti ya Sh milioni 200 zilizotengwa kwa ajili hiyo.  <topic>: kitaifa 